Απόφαση της Επιτροπής

της 13ης Ιουνίου 2000

σχετικά με τις κρατικές ενισχύσεις της Γερμανίας υπέρ της Wildauer Kurbelwelle GmbH

[κοινοποιηθείσα υπό τον αριθμό Ε(2000) 1660]

(Το κείμενο στη γερμανική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2000/698/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση των Ευρωπαϊκών Κοινοτήτων, και ιδίως το άρθρο 88 παράγραφος 2,

τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α).

Αφού κάλεσε τους ενδιαφερόμενους τρίτους να υποβάλουν παρατηρήσεις και αφού έλαβε υπόψη τις παρατηρήσεις αυτές,

Εκτιμώντας τα ακόλουθα:

1. Η ΔΙΑΔΙΚΑΣΙΑ

(1) Με επιστολή της 10ης Νοεμβρίου 1997 (που καταχωρίσθηκε στις 11 Νοεμβρίου 1997) η Γερμανία γνωστοποίησε στην Επιτροπή, βάσει του άρθρου 88 παράγραφος 3 της συνθήκης ΕΚ, την αναδιάρθρωση της Wildauer Kurbelwelle GmbH (WKW). Με επιστολή της 5ης Δεκεμβρίου 1997, η Επιτροπή ζήτησε πρόσθετες πληροφορίες, τις οποίες η Γερμανία κατέθεσε με επιστολή της 11ης Φεβρουαρίου 1998. Δεδομένου ότι ένα μέρος των ενισχύσεων είχε ήδη καταβληθεί, η ενίσχυση καταχωρίσθηκε στο μητρώο ΝΝ με τον αριθμό ΝΝ 18/98.

(2) Με βάση τις πληροφορίες που υπέβαλε η Γερμανία, η Επιτροπή αποφάσισε, στις 7 Απριλίου 1998, να κινήσει τη διαδικασία του άρθρου 88 παράγραφος 2 της συνθήκης ΕΚ, δεδομένου ότι έτρεφε αμφιβολίες ως προς το συμβιβάσιμο των ενισχύσεων με την κοινή αγορά.

(3) Η Γερμανία ενημερώθηκε για την απόφαση αυτή με επιστολή της 26ης Μαΐου 1988(1), η οποία δημοσιεύθηκε στην Επίσημη Εφημερίδα των Ευρωπαϊκών Κοινοτήτων(2). Ως αποτέλεσμα, η υπόθεση έλαβε τον αριθμό C 30/98. Πέραν αυτού, τρίτοι ενδιαφερόμενοι κλήθηκαν να υποβάλουν τις παρατηρήσεις τους εντός ενός μηνός από τη δημοσίευση.

(4) Η Γερμανία, ανταποκρινόμενη στην κίνηση της διαδικασίας, υπέβαλε πληροφοριακά στοιχεία με επιστολές στις 16 Οκτωβρίου 1998, στις 25 Ιανουαρίου, στις 24 Ιουνίου, στις 6 Ιουλίου, στις 30 Αυγούστου, στις 20 και 23 Σεπτεμβρίου, στις 19 Οκτωβρίου και στις 2 και 12 Νοεμβρίου 1999.

(5) Παρατηρήσεις δεν λήφθηκαν από τρίτους.

2. ΤΑ ΠΕΡΙΣΤΑΤΙΚΑ

(6) Η Wildauer Kurbelwelle GmbH (WKW) δραστηριοποιείται στον τομέα της κατασκευής στροφαλοφόρων αξόνων και στον τομέα της σφυρηλασίας (σφυρηλασία με αποτύπωση). Οι στροφαλοφόροι άξονες χρησιμοποιούνται κατά κύριο λόγο στους κινητήρες πλοίων και στην παραγωγή ηλεκτρικής ενέργειας. Η επιχείρηση ειδικεύεται σε εργασίες σφυρηλάτησης μεγάλου μεγέθους. Η WKW έχει την καταστατική της έδρα στο Wildau του ομόσπονδου κράτους του Βρανδεμβούργου και απασχολεί 293 άτομα. Το 1996 σημείωσε κύκλο εργασιών περίπου 42 εκατ. DEM.

(7) Το Βρανδεμβούργο είναι περιοχή με υψηλή ανεργία. Σύμφωνα με το άρθρο 87 παράγραφος 3 στοιχείο α) της συνθήκης ΕΚ, η περιοχή πληροί τις προϋποθέσεις επιλεξιμότητας για περιφερειακές ενισχύσεις.

(8) Στις 5 Αυγούστου 1997, η επιχείρηση ιδιωτικοποιήθηκε ύστερα από ανοικτό και άνευ όρων διαγωνισμό, στο πλαίσιο του οποίου η WKW κατακυρώθηκε στην Georgsmarienhütte GmbH (GMH). Τα τωρινά μέτρα εντάσσονται στο πλαίσιο της ιδιωτικοποίησης της επιχείρησης και σκοπός τους είναι η υποστήριξη της αναδιάρθρωσης της WKW. Στη σύμβαση της ιδιωτικοποίησης ο επενδυτής δεσμεύθηκε να διατηρήσει τουλάχιστον 262 θέσεις απασχόλησης μέχρι το 2002 και εγγυήθηκε την πραγματοποίηση επενδύσεων ύψους 31 εκατ. DEM.

2.1. Πρόγραμμα αναδιάρθρωσης

(9) Το συνδεόμενο με την ιδιωτικοποίηση πρόγραμμα αναδιάρθρωσης προβλέπει μια σειρά μέτρων για τη βελτίωση της ανταγωνιστικότητας της WKW:

α) δημιουργία ενός στρατηγικού δικτύου από κοινού με τη VSG Energie- und Schmiedetechnik GmbH (VSG), της οποίας η καταστατική έδρα βρίσκεται στο Hattingen της δυτικής Γερμανίας(3). Η VSG η οποία δραστηριοποιείται, επίσης, στον τομέα των στροφαλοφόρων αξόνων θα μεταβιβάσει την παραγωγή της στην WKW και θα την αντικαταστήσει με ημιτελή προδιαμορφωμένα στοιχεία τα οποία θα προμηθεύει στην υπόψη επιχείρηση·

β) σύναψη συμφωνίας συνεργασίας με την National Forge (NFC), αμερικανική επιχείρηση που κατέχει ηγετική θέση στον τομέα της παραγωγής στροφαλοφόρων αξόνων(4).

γ) επίλυση των ποιοτικών προβλημάτων της επιχείρησης. Πριν την ανάληψή της από την GMH, η WKW είχε χάσει πελάτες εξαιτίας της χαμηλής ποιότητας των προϊόντων της(5).

δ) ενίσχυση του τμήματος μάρκετινγκ/πωλήσεων προκειμένου να βελτιωθεί η θέση της επιχείρησης στην αγορά·

ε) αξιοποίηση των γνώσεων του επενδυτή όσον αφορά την αγορά·

στ) αναδιάρθρωση της επιχείρησης·

ζ) αγορά νέων μηχανημάτων.

(10) Το χρονοδιάγραμμα της αναδιάρθρωσης καλύπτει την περίοδο 1998-2001. Ως άμεση συνέπεια της εφαρμογής του προγράμματος αναδιάρθρωσης, αναμένονται τα εξής:

α) καλύτεροι όροι αγορών εξαιτίας του στρατηγικού δικτύου των WKW και VSG και κατ' επέκταση καλύτεροι χρηματοδοτικοί και ασφαλιστικοί όροι·

β) κοινό μάρκετινγκ·

γ) επέκταση του φάσματος προϊόντων που παράγει η επιχείρηση·

δ) σύσταση ομάδων εργασίας στο εσωτερικό του χαλυβουργικού ομίλου που θα εγγυώνται την ανταλλαγή γνώσεων·

ε) βελτίωση της τεχνικής εκπαίδευσης και των επαγγελματικών προσόντων των εργαζομένων με ανταλλαγές προσωπικού στο πλαίσιο εσωτερικών προγραμμάτων επιμόρφωσης και μαθητείας.

2.2. Μέτρα χρηματοδότησης

(11) Στο πλαίσιο της ιδιωτικοποίησης η BvS και το ομόσπονδο κράτος του Βρανδεμβούργου θα λάβουν τα εξής χρηματοδοτικά μέτρα:

Πίνακας: Μέτρα χρηματοδότησης υπέρ της WKW στο πλαίσιο της αναδιάρθρωσης

>ΘΕΣΗ ΠΙΝΑΚΑ>

(12) Στα μέτρα χρηματοδότησης συγκαταλέγονται και τα μέτρα που εξήγγειλε η BvS στις αρχές του Ιουλίου 1999 για την κάλυψη περαιτέρω ζημιών ύψους 15 εκατ. DEM (χρηματοδοτικό έλλειμμα)(6). Οι ζημιές θα καλυφθούν εν μέρει από την BvS με εισφορά 10 εκατ. DEM και μια πρόσθετη συμμετοχή της GMH ύψους 5 εκατ. DEM. Σύμφωνα με στοιχεία της ομοσπονδιακής κυβέρνησης, οι πρόσθετες αυτές ζημίες οφείλονται στη συνεχιζόμενη αβεβαιότητα ως προς το μέλλον της WKW. Η μεταβίβαση μηχανημάτων από την VSG στην WKW δεν μπορούσε να γίνει προτού εγκριθούν οι ενισχύσεις από την Επιτροπή, με συνέπεια να καθυστερήσει η εφαρμογή του προγράμματος αναδιάρθρωσης. Εξαιτίας της αβεβαιότητας ως προς το μέλλον της WKW, οι πελάτες δεν μπορούσαν να αποφασίσουν να της δώσουν παραγγελίες.

(13) Εκτός από τα μέτρα αυτά, η BvS προχρηματοδοτεί εν μέρει, με ποσό 8,5 εκατ. DΕΜ, τις πιστώσεις που θα χορηγηθούν στην WKW από την Gemeinschaftsaufgabe (πιστώσεις GA)(7), ο οποίες θα ανέλθουν συνολικά σε 13,722 εκατ. DEM. Παρέχει, επίσης, εγγυήσεις 2 εκατ. DEM για ένα τραπεζικό δάνειο με σκοπό την προχρηματοδότηση της επενδυτικής πριμοδότησης ύψους 1,831 εκατ. DEM.

(14) Εκτός από τα μέτρα αυτά, η BvS χορήγησε:

α) δύο εγγυήσεις συνολικού ύψους 6 εκατ. DEM, που εγκρίθηκαν το 1996 και το 1997, καθώς και

β) αύξηση του εταιρικού κεφαλαίου κατά 2,45 εκατ. DEM, που εγκρίθηκε το 1994/1995. Το συνολικό ποσό ανέρχεται σε 8,45 εκατ. DEM.

Λαμβάνοντας υπόψη τα πρόσθετα αυτά χρηματοδοτικά μέτρα η BvS χορηγεί συνολικά στην επιχείρηση 53,524 εκατ. DEM(8), και το ομόσπονδο κράτος του Βρανδεμβούργου 15,553 εκατ. DEM. Συνεπώς, οι ενισχύσεις ανέρχονται συνολικά σε 69,077 εκατ. DEM.

(15) Στο πλαίσιο της ιδιωτικοποίησης η GMH κατέβαλε 100000 DEM για να αναλάβει τραπεζικά χρέη της WKW ύψους 7,794 εκατ. DEM. Ανέλαβε επίσης τραπεζική εγγύηση ύψους 500000 DEM. Εκτός αυτού, ο επενδυτής χρειάσθηκε να εισφέρει ο ίδιος 3 εκατ. DEM σε μετρητά για τη χρηματοδότηση των επενδύσεων. Σύμφωνα με τα στοιχεία της ομοσπονδιακής κυβέρνησης, τα οποία ελήφθησαν στις 3 Σεπτεμβρίου 1999, η GMH είναι διατεθειμένη, ως επενδυτής, να εισφέρει άλλα 5 εκατ. DEM σε μετρητά για τη χρηματοδότηση του ελλείμματος των 15 εκατ. DEM. Με την εισφορά αυτή, οι επενδύσεις της ανέρχονται συνολικά στο ποσό των 16,394 εκατ. DEM.

Πίνακας: Συνολική εικόνα της χρηματοδότησης της αναδιάρθρωσης της επιχείρησης

>ΘΕΣΗ ΠΙΝΑΚΑ>

(16) Εκτός από τα ποσά αυτά, η WKW έλαβε και τα εξής ποσά προτού ιδιωτικοποιηθεί:

α) πιστώσεις GA ύψους 7,77 εκατ. DEM, που χορηγήθηκαν το 1994 και το 1995·

β) παραγραφή ποσού 2,369 εκατ. DEM από την BvS για την εφαρμογή μέτρων προώθησης της απασχόλησης βάσει του άρθρου 249 του νόμου ArbfG, το οποίο καλύπτεται από εγκεκριμένο καθεστώς(9), βάσει του οποίου οι επιχειρήσεις που προωθούν τη δημιουργία θέσεων απασχόλησης λαμβάνουν ένα προχρηματοδοτημένο ποσό για την εφαρμογή των σχετικών μέτρων·

γ) δάνεια από μέρους της BvS, ύψους 44,152 έκατ. DEM, παραγραφή των σχετικών τόκων, ύψους 1,081 εκατ. DEM, καθώς και ενός δανείου 18,062 εκατ. DEM.

(17) Ένα μέρος των δαπανών αναδιάρθρωσης της WKW, συνολικού ύψους 44,437 εκατ. DEM θα διατεθεί για επενδύσεις. Το υπόλοιπο θα χρησιμεύσει για προχρηματοδοτήσεις, εγγυήσεις και εταιρικά κεφάλαια.

3. ΑΠΟΦΑΣΗ ΤΗΣ ΕΠΙΤΡΟΠΗΣ ΓΙΑ ΤΗΝ ΚΙΝΗΣΗ ΤΗΣ ΔΙΑΔΙΚΑΣΙΑΣ ΤΟΥ ΑΡΘΡΟΥ 88 ΠΑΡΑΓΡΑΦΟΣ 2 ΤΗΣ ΣΥΝΘΗΚΗΣ ΕΚ

(18) Στην απόφασή της για την κίνηση της διαδικασίας του άρθρου 88 παράγραφος 2 της συνθήκης ΕΚ, η Επιτροπή εξέφρασε αμφιβολίες σχετικά με το συμβιβάσιμο των ενισχύσεων με την κοινή αγορά, δεδομένου ότι δεν είχαν γνωστοποιηθεί και ότι είχαν καταβληθεί παράνομα προτού εκδοθεί σχετική απόφαση της Επιτροπής.

(19) Η κίνηση της διαδικασίας βασιζόταν κατά κύριο λόγο στις αμφιβολίες της Επιτροπής ως προς την μακροπρόθεσμη αποδοτικότητα της επιχείρησης. Οι αμφιβολίες αυτές σχετίζονταν με τις προβλέψεις για την μελλοντική αύξηση του κύκλου εργασιών στον τομέα των στροφαλοφόρων αξόνων. Επιπλέον, η ομοσπονδιακή κυβέρνηση κατέθεσε ανακριβή στοιχεία σχετικά με τις προ της ιδιωτικοποίησης χορηγηθείσες ενισχύσεις, με αποτέλεσμα η Επιτροπή να μην είναι σε θέση να κρίνει αν οι ενισχύσεις είναι ανάλογες προς το κόστος και τα οφέλη της αναδιάρθρωσης και σε ποιο βαθμό οι ενισχύσεις υπέρ της WKW στρέβλωναν τον ανταγωνισμό. Η ομοσπονδιακή κυβέρνηση, εξάλλου, κλήθηκε να εξηγήσει λεπτομερέστερα τον ρόλο της Gröditzer Stahlwerke GmbH (GSW) στο προγραμματιζόμενο δίκτυο μεταξύ της WKW και της VSG.

4. ΠΑΡΑΤΗΡΗΣΕΙΣ ΤΡΙΤΩΝ

(20) Η Επιτροπή δεν έλαβε παρατηρήσεις από τρίτους ενδιαφερομένους ως αποτέλεσμα της κίνησης της διαδικασίας.

5. ΠΑΡΑΤΗΡΗΣΕΙΣ ΤΗΣ ΟΜΟΣΠΟΝΔΙΑΚΗΣ ΚΥΒΕΡΝΗΣΗΣ

(21) Με διάφορες επιστολές της σχετικά με την κίνηση της διαδικασίας στις 7 Απριλίου 1998, η ομοσπονδιακή κυβέρνηση κατέθεσε στοιχεία σχετικά με την μακροπρόθεσμη αποδοτικότητα της WKW και περιέγραψε λεπτομερώς τις ενισχύσεις που χορηγήθηκαν πριν την ιδιωτικοποίηση. Από τα στοιχεία αυτά προέκυψε ότι οι εμπορικές σχέσεις μεταξύ WKW, VSG και GSW δεν ήταν ιδιαίτερα στενές.

6. ΑΞΙΟΛΟΓΗΣΗ

(22) Η WKW είχε κυρίως περιφερειακό χαρακτήρα, δεδομένου ότι διεξήγε τις δραστηριότητές της κατά κύριο λόγο στη Γερμανία. Η αναδιάρθρωση, όμως, αλλάζει τα δεδομένα. Από τις προγραμματιζόμενες επιδόσεις απορρέει ότι οι εξαγωγικές δραστηριότητες της επιχείρησης στη διεθνή αγορά θα αυξηθούν και αυτό οδηγεί στο συμπέρασμα ότι το εμπόριο μεταξύ κρατών μελών θα επηρεασθεί από τα μέτρα ενίσχυσης, καθώς στον εν λόγω οικονομικό κλάδο το ενδοκοινοτικό εμπόριο είναι έντονο.

(23) Ως εκ τούτου, τα μεμονωμένα μέτρα ενίσχυσης πρέπει να αξιολογηθούν βάσει του άρθρου 87 παράγραφος 1 της συνθήκης ΕΚ, δεδομένου ότι οι πιστώσεις προέρχονται από κρατικούς πόρους και κατά συνέπεια νοθεύουν τον ανταγωνισμό, επηρεάζουν το εμπόριο μεταξύ κρατών μελών και, ενδεχομένως, παρέχουν πλεονεκτήματα στους επενδυτές οι οποίοι δεν χρηματοδοτούν δαπάνες τις οποίες κατά κανόνα θα έπρεπε να αναλάβουν οι ίδιοι.

6.1. Χρηματοδοτικά μέτρα που προηγήθηκαν της ιδιωτικοποίησης

(24) Τα παρακάτω χρηματοδοτικά μέτρα, που προηγήθηκαν της ιδιωτικοποίησης της επιχείρησης, εντάσσονται σε καθεστώτα ενίσχυσης:

α) τα μέτρα του άρθρου 249 του νόμου ArbfG για την προώθηση της απασχόλησης εντάσσονται σε εγκεκριμένο καθεστώς ενισχύσεων(10). Βάσει αυτού, οι επιχειρήσεις οι οποίες προωθούν τη δημιουργία θέσεων απασχόλησης λαμβάνουν προχρηματοδότηση για την υποστήριξη των υπόψη μέτρων. Όταν η επιχείρηση χρησιμοποιεί τις πιστώσεις βάσει του προγράμματος, δεν οφείλει να επιστρέψει τα ποσά που έχει λάβει. Δεν θεωρούνται ως ενισχύσεις, δεδομένου ότι όλες οι επιχειρήσεις μπορούν να επωφεληθούν. Βάσει των στοιχείων της ομοσπονδιακής κυβέρνησης, η WKW χρησιμοποίησε τις πιστώσεις σύμφωνα με τα όσα ορίζει το σχετικό καθεστώς, με αποτέλεσμα να μην πρέπει να επιστραφεί το ποσό της προχρηματοδότησης. Συνεπώς, η παραγραφή του ποσού αυτού καλύπτεται από το εν λόγω καθεστώς και δεν δύναται, στο παρόν πλαίσιο, να χαρακτηρισθεί ως ενίσχυση·

β) η BvS χορήγησε δάνειο 44,152 εκατ. DEM, και προέβη στην παραγραφή τόκων συνολικού ύψους 1,081 εκατ. DEM, καθώς και δανείων καλυπτόμενων από τραπεζικές εγγυήσεις ύψους 18,062 εκατ. DEM. Δεδομένου ότι τα δάνεια χορηγήθηκαν και εγκρίθηκαν βάσει καθεστώτος της Treuhand, καθώς η επιχείρηση ήδη αντιμετώπιζε προβλήματα, προβλέφθηκε από την αρχή η δυνατότητα μετατροπής τους σε επιδοτήσεις. Επειδή τα χρηματοδοτικά μέτρα αφορούσαν προβληματική επιχείρηση, η ένταση ενίσχυσης καθορίστηκε σε 100 %. Για το λόγο αυτό, η σημερινή παραγραφή του δανείου δεν μπορεί να χαρακτηρισθεί ως ενίσχυση, αλλά ως συνδρομή βάσει καθεστώτος της Treuhand(11). Συνεπώς, τα εν λόγω μέτρα δεν συνιστούν ενισχύσεις που πρέπει να εγκριθούν στο παρόν πλαίσιο, αλλά πρέπει να ληφθούν υπόψη στην αξιολόγηση της αναλογικότητας.

(25) Οι πιστώσεις GΑ(12), ύψους 13,722 εκατ. DEM, καθώς και οι επενδυτικές ενισχύσεις από το ομόσπονδο κράτος, ύψους 1,831 εκατ. DEM, πρέπει να θεωρηθούν ως ενισχύσεις που πρέπει να ληφθούν υπόψη κατά την αξιολόγηση της αναλογικότητας οι οποίες, όμως, ήδη εντάσσονται σε εγκεκριμένα από την Επιτροπή καθεστώτα περιφερειακών ενισχύσεων(13).

(26) Το δάνειο των 8,5 εκατ. DΕΜ, που χορήγησε η BvS για την μερική προχρηματοδότηση ων πιστώσεων GA, ύψους 13,722 εκατ. DEM δεν φαίνεται ότι συνιστά κρατική ενίσχυση κατά την έννοια του άρθρου 87 παράγραφος 1 της συνθήκης ΕΚ, δεδομένου ότι καλύπτεται από τραπεζική εγγύηση πρώτης τάξεως του επενδυτή και πρέπει να επιστραφεί μόλις διατεθούν οι πιστώσεις GA.

(27) Οι πιστώσεις GA που χορηγήθηκαν το 1994 και το 1995(14), ύψους 7,77 εκατ. DEM, πρέπει να θεωρηθεί ότι συνιστούν ενισχύσεις, παρά το γεγονός ότι εντάσσονται σε καθεστώτα περιφερειακών ενισχύσεων που είχαν εγκριθεί στο παρελθόν από την Επιτροπή. Παρότι τα μέτρα αυτά δεν αξιολογούνται εκ νέου από την Επιτροπή, τα σχετικά ποσά πρέπει να ληφθούν υπόψη κατά την αξιολόγηση της αναλογικότητας των ενισχύσεων (βλέπε παρακάτω), δεδομένου ότι δεν υπάγονται σε καθεστώς της Treuhand.

(28) Τα παρακάτω μέτρα ενίσχυσης δεν εντάσσονταν σε κάποιο καθεστώς ενισχύσεων και, συνεπώς, συνιστούν ενισχύσεις κατά την έννοια του άρθρου 87 παράγραφος 1 της συνθήκης ΕΚ οι οποίες συμπεριλαμβάνονται στην παρούσα ανάλυση:

α) δύο εγγυήσεις συνολικού ύψους 6 εκατ. DEM, οι οποίες χορηγήθηκαν το 1996 και το 1997, όταν δεν ίσχυε πλέον το καθεστώς της Treuhand·

β) αύξηση του εταιρικού κεφαλαίου την περίοδο 1994/1995, ύψους 2,45 εκατ. DEM, δεδομένου ότι το καθεστώς της Treuhand επέτρεπε τη χορήγηση δανείων και εγγυήσεων μόνον πριν την ιδιωτικοποίηση·

γ) επενδυτική ενίσχυση από την BvS συνολικού ύψους 34,574 εκατ. DEM, και

δ) εγγύηση της BvS για την προχρηματοδότηση των επενδυτικών ενισχύσεων από το ομόσπονδο κράτος, ύψους 2 εκατ. DEM. Η εν λόγω εγγύηση για την εξασφάλιση της χρηματοδότησης της επενδυτικής πριμοδότησης φαίνεται ότι συνιστά κρατική ενίσχυση κατά την έννοια του άρθρου 87 παράγραφος 1 της συνθήκης ΕΚ, δεδομένου ότι ο επενδυτής δεν φαίνεται να έχει παράσχει εγγυήσεις για το εν λόγω μέτρο και η ομοσπονδιακή κυβέρνηση δεν διευκρινίζει αν και πότε λήγει η εγγύηση.

(29) Συνεπώς, στο πλαίσιο της ιδιωτικοποίησης, ο επενδυτής έλαβε ενισχύσεις συνολικού ύψους 60,577 εκατ. DEM(15), από την BvS και το ομόσπονδο κράτος, εκ των οποίων 45,024 εκατ. DEM(16) αποτελούν αντικείμενο της παρούσας αξιολόγησης από την Επιτροπή.

Πρέπει να εξετασθεί κατά πόσο οι ενισχύσεις εμπίπτουν στις εξαιρέσεις που προβλέπει το άρθρο 87 παράγραφος 3 της συνθήκης ΕΚ.

6.2. Οι νέες ενισχύσεις

(30) Οι νέες ενισχύσεις, τις οποίες η BvS και το ομόσπονδο κράτος του Βρανδεμβούργου κοινοποίησαν ως ενισχύσεις αναδιάρθρωσης, χορηγήθηκαν για την αποκατάσταση της αποδοτικότητας μιας προβληματικής επιχείρησης. Ως εκ τούτου, η Επιτροπή λαμβάνει ιδιαίτερα υπόψη την εξαίρεση του άρθρου 87 παράγραφος 3 της συνθήκης ΕΚ, δηλαδή τις "ενισχύσεις για την προώθηση της αναπτύξεως ορισμένων οικονομικών δραστηριοτήτων ή οικονομικών περιοχών, εφόσον δεν αλλοιώνουν τους όρους των συναλλαγών κατά τρόπο που θα αντέκειτο προς το κοινό συμφέρον", δεδομένου ότι κύριος στόχος των ενισχύσεων είναι η αναδιάρθρωση προβληματικής επιχείρησης. Ενισχύσεις του τύπου αυτού μπορούν να θεωρηθούν συμβιβάσιμες με την κοινή αγορά εφόσον πληρούνται τα κριτήρια των κατευθυντήριων γραμμών αξιολόγησης κρατικών ενισχύσεων για τη διάσωση και την αναδιάρθρωση προβληματικών επιχειρήσεων(17) (κατευθυντήριες γραμμές). Η Επιτροπή λαμβάνει επίσης υπόψη το γεγονός ότι τα νέα γερμανικά ομόσπονδα κράτη συγκαταλέγονται στις ενισχυόμενες περιοχές του άρθρου 87 παράγραφος 3 στοιχείο α) της συνθήκης ΕΚ στις οποίες το βιοτικό επίπεδο είναι ασυνήθως χαμηλό και στις οποίες επικρατεί σοβαρή υποαπασχόληση(18).

(31) Οι ενισχύσεις αναδιάρθρωσης απαιτούν, υπεράνω όλων, την εφαρμογή ενός κατάλληλου προγράμματος αναδιάρθρωσης. Η αναδιάρθρωση πρέπει να αποκαθιστά μακροπρόθεσμα την αποδοτικότητα της υπόψη επιχείρησης και να μην στρεβλώνει υπερβολικά τον ανταγωνισμό. Το πρόγραμμα αναδιάρθρωσης πρέπει να συμβάλει στην ουσιαστική βελτίωση της θέσης της επιχείρησης στην αγορά και να παράγει αποτελέσματα που αντισταθμίζουν επαρκώς τη στρεβλωτική επίδραση των ενισχύσεων στον ανταγωνισμό. Κατά την περίοδο της αναδιάρθρωσης το ύψος και η ένταση των ενισχύσεων πρέπει να περιορίζονται στο ελάχιστο δυνατό και οι δαπάνες τις οποίες αφορά η ενίσχυση δεν πρέπει να αφορούν ει μη μόνον την αναδιάρθρωση καθεαυτή.

6.2.1. Πρόγραμμα αναδιάρθρωσης

(32) Απαραίτητη προϋπόθεση για κάθε πρόγραμμα αναδιάρθρωσης είναι η μακροπρόθεσμη αποκατάσταση της αποδοτικότητας και της βιωσιμότητας της επιχείρησης μέσα σε λογικό χρονικό διάστημα με βάση λογικές υποθέσεις όσον αφορά τις μελλοντικές ανάγκες λειτουργίας της. Κατά κανόνα δεν επιτρέπεται η επανειλημμένη χορήγηση ισχύσεων(19).

Πίνακας: Αναμενόμενη οικονομική εξέλιξη της WKW

>ΘΕΣΗ ΠΙΝΑΚΑ>

(33) Το πρόγραμμα αναδιάρθρωσης προβλέπει μια σειρά εσωτερικών μέτρων. Η WKW σχεδιάζει να βελτιώσει την ανταγωνιστικότητά της με την ανάπτυξη ενός στρατηγικού δικτύου από κοινού με την VSG και τη σύναψη συμφωνίας συνεργασίας με την NFC. Πέραν αυτού, έλαβε μέτρα για τη βελτίωση της ποιότητας των προϊόντων της. Το πρόγραμμα προβλέπει την ενίσχυση του τμήματος πωλήσεων, την αγορά νέων μηχανημάτων και τη μεταβίβαση της παραγωγής, πράγμα που ισοδυναμεί με επενδύσεις άνω των 44 εκατ. DEM. Όλα τα εν λόγω μέτρα θα βελτιώσουν τη θέση της επιχείρησης στην αγορά.

(34) Όσον αφορά την εξέλιξη του κύκλου εργασιών, που σε κάποιο βαθμό μπορεί να θεωρηθεί ως εξωτερικός παράγοντας για την επιχείρηση, προβλέπεται ότι ο κύκλος εργασιών στον τομέα των στροφαλοφόρων αξόνων θα αυξηθεί την περίοδο 1998-2001 από [...](20) εκατ. DEM σε [...] εκατ. DEM. Κατά την ίδια περίοδο προβλέπεται ότι ο κύκλος εργασιών στον τομέα της σφυρηλασίας θα αυξηθεί επίσης από [...] εκατ. DEM. Με βάση όμως τις κατευθυντήριες γραμμές η αύξηση της παραγωγικότητας πρέπει να προέλθει κατά κύριο λόγο από εσωτερικά μέτρα εντασσόμενα στο πρόγραμμα αναδιάρθρωσης. Η αύξηση του κύκλου εργασιών στον τομέα των στροφαλοφόρων αξόνων αποτέλεσε ένα από τα κυριότερα θέματα κατά την κίνηση της διαδικασίας. Ως εκ τούτου, πρέπει να δοθεί απάντηση στο ερώτημα πως μπορεί να επιτευχθεί η αύξηση αυτή και αν είναι ρεαλιστική.

(35) Σύμφωνα με τα επιχειρήματα της ομοσπονδιακής κυβέρνησης, η αύξηση του κύκλου εργασιών κατά [...](21) εκατ. DEM στον τομέα των στροφαλοφόρων αξόνων θα επιτευχθεί κατά κύριο λόγο με τη μεταβίβαση της παραγωγής στροφαλοφόρων αξόνων από την VSG (θυγατρική της GMH) στην WKW, το 1999. Κατά την περίοδο 1997/98(22), ο κύκλος εργασιών της VSG ανήλθε σε [...](23) εκατ. DEM, και της WKW, προτού την αναλάβει η GMH(24), σε [...](25) εκατ. DΕΜ. Συνεπώς, το 1997, ο συνολικός κύκλος εργασιών των VSG και WKW στον τομέα των στροφαλοφόρων αξόνων ανήλθε σε [...](26) εκατ. DEM.

(36) Η WKW θεωρεί ότι, επειδή ο κύκλος εργασιών της σήμερα είναι αρκετά χαμηλός, είναι δυνατή η αύξησή του κατά 3 έως 4 εκατ. DEM με τους υφιστάμενους πελάτες της. Με τους πελάτες της VSG μπορεί να επιτευχθεί αύξηση κατά 3 εκατ. DEM. Συνεπώς η WKW αναμένει συνολική αύξηση του κύκλου εργασιών της κατά 6 έως 7 εκατ. DEM, δηλαδή περίπου 5 % κατ' έτος σε σχέση με τον συνολικό κύκλο εργασιών του 1997. Από τα στοιχεία όσον αφορά τις παραγγελίες διαφαίνεται μια σημαντική αύξηση των επιβεβαιωμένων παραγγελιών τόσο για την VSG όσο και για WKW(27) κατά το πρώτο εξάμηνο του 1999. Αυτό δείχνει ότι ο προβλεπόμενος κύκλος εργασιών είναι εφικτός.

>PIC FILE= "L_2000287EL.005801.EPS">

(37) Ο κύκλος εργασιών στον τομέα της σφυρηλασίας θα αυξηθεί από [...](28) εκατ. DEM το 1998 σε [...](29) εκατ. DEM το 2001, δηλαδή κατά 12 εκατ. DEM, πράγμα που αντιστοιχεί σε ετήσια αύξηση 12 %. Από το ποσό αυτό, 3 εκατ. DEM θα προέλθουν από παραγγελίες νέων πελατών ενώ το υπόλοιπο (9 εκατ. DEM) από παραγγελίες τακτικών πελατών. Η ομοσπονδιακή κυβέρνηση αναφέρεται σε δηλώσεις διαφόρων γνωστών επιχειρήσεων που σκοπεύουν να δώσουν παραγγελίες(30) και να συνεργαστούν για την κατασκευή σφυρήλατων τεμαχίων μεγάλου μεγέθους, μόλις εγκριθεί το πακέτο ενισχύσεων από την Επιτροπή.

(38) Πρέπει να ληφθεί υπόψη ότι την τελευταία τριετία ο κύκλος εργασιών στον τομέα της σφυρηλασίας μειώθηκε εξαιτίας των προβλημάτων που αντιμετώπισε η επιχείρηση. Η συνολική εικόνα του τομέα, όμως, έχει βελτιωθεί και πρέπει να έχει θετικά αποτελέσματα για την παραγωγή της WKW. Πέραν αυτού, οι ειδικοί βασίζονται στην ανάκαμψη που παρατηρείται στην εν λόγω αγορά μετά την κρίση της περιόδου 1993/94. Κατά τα επόμενα χρόνια και μέχρι το 2001, προβλέπεται αύξηση της παραγωγής κατά 2-3 %.

Ως εκ τούτου, ότι η προβλεπόμενη αύξηση του κύκλου εργασιών της επιχείρησης στον τομέα της σφυρηλασίας φαίνεται ρεαλιστική.

(39) Στην αρχική κοινοποίηση του προγράμματος αναδιάρθρωσης, προβλεπόταν ότι οι WKW, VSG και GSW θα αποτελούσαν τον λεγόμενο "χαλυβουργικό κλάδο" της GMH. Κατά την κίνηση της διαδικασίας, η ομοσπονδιακή κυβέρνηση κλήθηκε να διευκρινίσει τον ρόλο της GSW. Μετά την οριστική αρνητική απόφαση για την GSW, τον Ιούλιο του 1999, η Επιτροπή εξέφρασε αμφιβολίες ως προς τις επιπτώσεις για την WKW (π.χ. δαπανηρότερες παραδόσεις υλικών). Σύμφωνα με τις πληροφορίες της ομοσπονδιακής κυβέρνησης δεν αναμένεται να υπάρξουν άμεσες επιπτώσεις, δεδομένου ότι οι διάφορες επιχειρήσεις στο χαρτοφυλάκιο της GMH πωλούν τα προϊόντα τους σε άλλες θυγατρικές της εταιρείας στις τιμές της αγοράς. Για το λόγο αυτό θα προμηθεύονταν τις πρώτες τους ύλες από άλλους παραγωγούς εκτός του ομίλου, εάν τους προσέφεραν καλύτερες τιμές. Λαμβάνοντας, επίσης, υπόψη ότι το μερίδιο της GSW ως προμηθευτή της WKW είναι σχετικά μικρό [...](31) %, με βάση τις προβλεπόμενες δαπάνες για υλικά το 1999), θα πρέπει να είναι δυνατό να βρεθεί αντικαταστάτης της στην αγορά.

(40) Η ομοσπονδιακή κυβέρνηση υπέβαλε πληροφορίες και σχετικά με τις υφιστάμενες εμπορικές και οικονομικές σχέσεις μεταξύ των διαφόρων επιχειρήσεων του ομίλου GMH.

(41) Όσον αφορά τις εμπορικές σχέσεις μεταξύ GMH και WKW, η GMH προμηθεύει μόνον συνηθισμένο χάλυβα ο οποίος υφίσταται περαιτέρω κατεργασία ανάλογα με τις εκάστοτε προδιαγραφές (στροφαλοφόροι άξονες, σφυρήλατα τεμάχια). Οι παραδόσεις αυτές δεν περιλαμβάνουν προδιαμορφωμένους στροφαλοφόρους άξονες. Επιπλέον, κατά την περίοδο 1998-1999, οι παραδόσεις χάλυβα από μέρους της GMH προς την WKW μειώθηκαν.

(42) Όσον αφορά τις εμπορικές σχέσεις μεταξύ VSG και WKW, η αύξηση των παραδόσεων από [...](32) εκατ. DEM σε [...](33) εκατ. DEM εξηγείται από τη μεταβίβαση της παραγωγής στροφαλοφόρων αξόνων από την VSG στην WKW, βάσει του προγράμματος αναδιάρθρωσης. Της μεταβίβασης της παραγωγής προηγείται η παροχή προδιαμορφωμένων στροφαλοφόρων αξόνων, πράγμα το οποίο συνεπάγεται τη δημιουργία υπεραξίας.

(43) Η ομοσπονδιακή κυβέρνηση υποστηρίζει ότι, με εξαίρεση τις προαναφερθείσες εμπορικές σχέσεις δεν υπάρχουν άλλου είδους οικονομικές σχέσεις μεταξύ των διαφόρων επιχειρήσεων. Η WKW δεν εντάσσεται στο σύστημα ταμειακής διαχείρισης της GMH και διαθέτει αυτόνομη νομική προσωπικότητα. Ως εκ τούτου θα πρέπει να θεωρηθεί ότι η ενίσχυση δεν ευεργετεί την GMH(34). Από τα παραπάνω φαίνεται ότι ο ρόλος της GSW και των υπολοίπων εταιρειών στο εσωτερικό του ομίλου GMH έχει πλέον καταστεί σαφής.

6.2.2. Αρνητικές επιπτώσεις για τους ανταγωνιστές

(44) Άλλη προϋπόθεση για την έγκριση ενισχύσεων για την αναδιάρθρωση μιας επιχείρησης είναι η λήψη μέτρων για την καλύτερη δυνατή αντιστάθμιση των αρνητικών συνεπειών της για τους ανταγωνιστές. Σε αντίθετη περίπτωση η ενίσχυση αντίκειται προς το κοινό συμφέρον και δεν εμπίπτει στις απαλλαγές του άρθρου 87 παράγραφος 3 στοιχείο γ) της συνθήκης ΕΚ.

(45) Στον τομέα των στροφαλοφόρων αξόνων, η ζήτηση για ναυπηγικές εφαρμογές και την παραγωγή ενέργειας υποχώρησε κατά τη δεκαετία του 1990, και η αγορά φαίνεται ότι πάσχει από πλεόνασμα παραγωγικού δυναμικού. Σύμφωνα με τις κατευθυντήριες γραμμές, μια επιχείρηση που δραστηριοποιείται σε τομέα της οικονομίας χαρακτηριζόμενο από πλεονάζον δυναμικό παραγωγής, οφείλει να μειώσει την παραγωγική της ικανότητα στον εν λόγω τομέα. Στό πλαίσιο της αναδιάρθρωσής της, η WKW σκοπεύει να μειώσει, μέχρι το 2000, την παραγωγική της ικανότητα στον τομέα των στροφαλοφόρων αξόνων κατά 19 % περίπου σε ανθρωποώρες και κατά 22 % σε μηχανοώρες. Με τον τρόπο αυτόν μπορεί να θεωρηθεί ότι αντισταθμίζεται οποια ηπότε ακούσια στρέβλωση του ανταγωνισμού εξαιτίας της ενίσχυσης, όπως ήδη διαπιστώθηκε κατά την κίνηση της διαδικασίας.

(46) Όπως διαπιστώνεται στην ανάλυση της αγοράς, στον τομέα της σφυρηλασίας δεν υπάρχει διαρθρωτικό πλεόνασμα παραγωγικού δυναμικού. Ανεξάρτητα από τα τυχόν τοπικά προβλήματα, η ευρωπαϊκή βιομηχανία σφυρήλατων προϊόντων βρίσκεται σε φάση γενικότερης ανάπτυξης. Παρά ταύτα, επισημαίνεται ότι η επιχείρηση οφείλει, στο πλαίσιο της αναδιάρθρωσης, να μειώσει την παραγωγική της ικανότητα και στον τομέα αυτόν κατά 13,3 % (σε μηχανοώρες).

(47) Τέλος, επισημαίνεται ότι η WKW ακόμη και μετά την αύξηση του κύκλου εργασιών της θα παραμείνει μια σχετικά μικρή επιχείρηση στην αγορά των στροφαλοφόρων αξόνων στροφάλων και της σφυρηλασίας.

(48) Συνεπώς, φαίνεται ότι πληρείται η προϋπόθεση που θέτουν οι κατευθυντήριες γραμμές όσον αφορά την καλύτερη δυνατή αντιστάθμιση των αρνητικών συνεπειών για τον ανταγωνισμό.

6.2.3. Περιορισμός της ενίσχυσης στο ελάχιστο αναγκαίο επίπεδο

(49) Το ύψος και η ένταση των ενισχύσεων πρέπει να περιορίζονται στο ελάχιστο επίπεδο που είναι αναγκαίο για την αναδιάρθρωση της επιχείρησης και να αναλογεί στα αναμενόμενα, από κοινοτική σκοπιά, οφέλη. Για το λόγο αυτό, κατά κανόνα οι δικαιούχοι της ενίσχυσης οφείλουν να χρηματοδοτήσουν ένα σημαντικό μέρος του προγράμματος αναδιάρθρωσης με δικά τους κεφάλαια.

(50) Από τους πίνακες απορρέει ότι στο πλαίσιο της ιδιωτικοποίησης, η WKW θα λάβει εισχύσεις ύψους 50,127 εκατ. DEM (συμπεριλαμβανομένων των ενισχύσεων που προέρχονται από εγκεκριμένα καθεστώτα). Πέραν αυτού, θα λάβει εγγύηση ύψους 2,0 εκατ. DEM για την προχρηματοδότηση της επενδυτικής πριμοδότησης. Στα ποσά αυτά προστίθενται και τα 8,45 εκατ. DEM, τα οποία δεν καλύπτονται από το καθεστώς της Treuhand. Στην αξιολόγηση της αναλογικότητας πρέπει να ληφθούν επίσης υπόψη οι πιστώσεις GA που χορηγήθηκαν πριν την ιδιωτικοποίηση, ύψους 7,77 εκατ. DEM, δεδομένου ότι δεν καλύπτονταν από καθεστώς της Treuhand. Συνολικά, το ποσό που υπεισέρχεται στην εξέταση της αναλογικότητας των ενισχύσεων ανέρχεται σε 68,347 εκατ. DEM(35).

(51) Η συμμετοχή του επενδυτή στην αναδιάρθρωση της WKW ανέρχεται σε 16,394 εκατ. DEM, πράγμα που αντιστοιχεί σε 19,5 % του συνολικού κόστους της αναδιάρθρωσης και των λοιπών χρηματοδοτικών μέτρων, υψους 84,741 εκατ. DEM(36), και πρέπει να ληφθεί υπόψη στην ανάλυση της αναλογικότητας των ενισχύσεων. Ο επενδυτής φέρει επίσης ένα σημαντικό μέρος των επενδυτικών δαπανών στο πλαίσιο της αναδιάρθρωσης. Αυτό αποτελεί σαφή ένδειξη του ενδιαφέροντός του για την επιχείρηση και δείχνει ότι είναι διατεθειμένος, πέρα από τη συμμετοχή αυτή, να αναλάβει και τους κινδύνους που συνεπάγεται η αναδιάρθρωση. Το ενδιαφέρον αυτό υπογραμμίζεται και από τις εγγυήσεις που έχει δώσει ο επενδυτής όσον αφορά τις θέσεις απασχόλησης και τις επενδύσεις. Από την ανάλυση των μέτρων ενίσχυσης προέκυψε ότι αναλογούν στο κόστος και τα οφέλη της αναδιάρθρωσης. Εξαιτίας του εντελώς συγκεκριμένου σκοπού και του περιορισμού της στις πρακτικές ανάγκες της επιχείρησης, η ενίσχυση δεν παρέχει στην επιχείρηση επιπλέον χρηματικά μέσα για την επιδίωξη μιας επιθετικής πολιτικής στην αγορά. Το συνολικό ύψος της ενίσχυσης περιορίζεται στο ελάχιστο ποσό που είναι αναγκαίο προκειμένου να εξασφαλισθεί η αναδιάρθρωση και η μακροπρόθεσμη βιωσιμότητα της επιχείρησης.

(52) Με βάση τα στοιχεία της ομοσπονδιακής κυβέρνησης οι αναμενόμενες ταμειακές ροές ύψους 19,149 εκατ. DEM, για την περίοδο 2000-2002, πρέπει να προστεθούν στην εισφορά του επενδυτή. Δεδομένου όμως ότι οι ταμειακές αυτές ροές προέρχονται κυρίως από παλαιότερες ενισχύσεις και ότι δεν έχουν υλοποιηθεί ακόμη, μπορούν να συμπεριληφθούν μόνον με επιφυλάξεις. Παρότι οι αναμενόμενες ταμειακές ροές θα μειώσουν τις χρηματοδοτικές ανάγκες για την αναδιάρθρωση της επιχείρησης, η Επιτροπή δεν δύναται να τις λάβει υπόψη στο πλαίσιο της παρούσας ανάλυσης της αναλογικότητας των ενισχύσεων, ως μέρος της εισφοράς του επενδυτή.

(53) Με βάση τα προαναφερθέντα, η Επιτροπή καταλήγει στο συμπέρασμα ότι φαίνεται ότι ληρείται η προϋπόθεση του περιορισμού της ενίσχυσης στο απολύτως απαραίτητο ελάχιστο επίπεδο.

7. ΣΥΜΠΕΡΑΣΜΑ

(54) Διαπιστώνεται ότι η Γερμανία δεν πληροί τους όρους του άρθρου 88 παράγραφος 3 της συνθήκης ΕΚ δεδομένου ότι χορήγησε την ενίσχυση C 30/98 προτού εγκριθεί από την Επιτροπή. Ωστόσο, η Επιτροπή δέχεται ότι τα μέτρα υπέρ της WKW αποσκοπούσαν στην αποκατάσταση της αποδοτικότητας της δικαιούχου επιχείρησης και ότι στον τομέα στον οποίο αυτή δραστηριοποιείται, επιτρέπεται η χορήγηση ενισχύσεων βάσει του άρθρου 87 παράγραφος 3 στοιχείο α) της συνθήκης ΕΚ.

(55) Όσον αφορά τις παρατηρήσεις της Γερμανίας, η Επιτροπή συμπεραίνει ότι, όπως φαίνεται, έχουν δοθεί απαντήσεις στα κύρια ερωτήματα στα οποία βασίστηκε η κίνηση της διαδικασίας. Όσον αφορά την αποδοτικότητα της επιχείρησης, η αύξηση του κύκλου εργασιών θα επιτευχθεί κατά το μεγαλύτερο μέρος με τη μεταβίβαση της παραγωγής από την VSG στην WKW, καθώς και με τα μέτρα για τη βελτίωση της θέσης της επιχείρησης στην αγορά. Συνεπώς, η αύξηση του κύκλου εργασιών μπορεί να θεωρηθεί ρεαλιστική. Πέραν αυτού, οι αρνητικές συνέπειες για τον ανταγωνισμό περιορίζονται αν ληφθεί υπόψη ότι μόνον μία από τις υπόψη αγορές (στροφαλοφόροι άξονες) παρουσιάζει πλεόνασμα παραγωγικού δυναμικού και ότι η δικαιούχος επιχείρηση θα μειώσει το δυναμικό παραγωγής σε αμφότερους τους τομείς στους οποίους δραστηριοποιείται. Ακόμη, η Επιτροπή διαπιστώνει ότι ο επενδυτής έχει αυξήσει σημαντικά το ποσό της συμμετοχής του, αποδεικνύοντας με τον τρόπο αυτόν ότι ενδιαφέρεται για την αναδιάρθρωση και ότι είναι διατεθειμένος να αναλάβει τους σχετικούς επιχειρηματικούς κινδύνους. Από τις παραπάνω διαπιστώσεις, προκύπτει ότι λύνονται τα προβλήματα που οδήγησαν στην κίνηση της διαδικασίας του άρθρου 88 παράγραφος 2 της συνθήκης ΕΚ. Η Επιτροπή λοιπόν καταλήγει στο συμπέρασμα ότι οι ενισχύσεις υπέρ της WKW ανταποκρίνονται στις κατευθυντήριες γραμμές εφόσον, βεβαίως, τηρηθεί επακριβώς το πρόγραμμα αναδιάρθρωσης και ο επενδυτής αναλάβει τις δεσμεύσεις τις οποίες πρότεινε. Η Γερμανία υποχρεούται να υποβάλει στην Επιτροπή ετήσιες εκθέσεις επί της προόδου της εφαρμογής του προγράμματος αναδιάρθρωσης.

(56) Συνεπώς, οι ενισχύσεις δύνανται να υπαχθούν στην εξαίρεση του άρθρου 87 παράγραφος 3 στοιχείο γ) της συνθήκης ΕΚ και του άρθρου 61 παράγραφος 3 στοιχείο γ) της συμφωνίας για τον ΕΟΧ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η κρατική ενίσχυση ύψους 22,5 εκατ. ευρώ (45,024 εκατ. DEM), την οποία χορήγησε η Γερμανία υπέρ της Wildauer Kurbelwelle GmbH, συμβιβάζεται με την κοινή αγορά βάσει του άρθρου 87 παράγραφος 1 της συνθήκης ΕΚ, εφόσον τηρηθούν οι προϋποθέσεις που αναφέρονται παρακάτω στο άρθρο 2.

Άρθρο 2

1. Το πρόγραμμα αναδιάρθρωσης πρέπει να εφαρμοσθεί στο ακέραιο. Πρέπει να ληφθούν όλα τα δυνατά μέτρα, ούτως ώστε να εξασφαλισθεί η εφαρμογή του προγράμματος.

Στο πλαίσιο αυτό, ο επενδυτής πρέπει να δεσμευθεί συμβατικά ως προς τις υποχρεώσεις τις οποίες έχει αναλάβει, ιδίως την υπόσχεσή του να εισφέρει συμπληρωματικό ποσό 5 εκατ. DEM σε μετρητά για την κάλυψη του χρηματοδοτικού ελλείμματος των 15 εκατ. DEM, καθώς και άλλα 11,394 εκατ. DEM για τη χρηματοδότηση της αναδιάρθρωσης.

2. Η εφαρμογή του προγράμματος θα ελέγχεται με ετήσιες εκθέσεις που θα υποβάλει η Γερμανία στην Επιτροπή.

3. Εάν δεν τηρηθούν οι αναφερόμενες, στην παράγραφο 1, προϋποθέσεις, η απαλλαγή δύναται να ανακληθεί.

Άρθρο 3

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες, 13 Ιουνίου 2000.

Για την Επιτροπή

Mario Monti

Μέλος της Επιτροπής

(1) Επιστολή D/4128 της Επιτροπής.

(2) ΕΕ C 377 της 5.12.1998, σ. 7.

(3) Αναλυτικές πληροφορίες για το εν λόγω δίκτυο παρασχέθηκαν από τη Γερμανία στις 12 Νοεμβρίου 1999.

(4) Η συμφωνία αυτή προβλέπει κοινές προσπάθειες μάρκετινγκ από τις WKW και NFC σε διάφορες αγορές σε παγκόσμιο επίπεδο και προσδιορίζει τις ευθύνες εκάστης των επιχειρήσεων. Σε αυτήν προβλέπεται, εξάλλου, ότι η NFC θα προμηθεύει στην WKW προκατασκευασμένους στροφάλους.

(5) Η βελτίωση της ποιότητας των προϊόντων επιβεβαιώνεται με ποιοτικούς ελέγχους πραγματοποιούμενους από γνωστές επιχειρήσεις του τομέα όπως MAN, MaK, Deutz, Deutsche Bahn AG.

(6) Η κάλυψη των πρόσθετων αυτών ζημιών περιλαμβάνεται ήδη στους πίνακες της παρούσας ανακοίνωσης.

(7) Βλέπε το καθεστώς περιφερειακών ενισχύσεων που ενέκρινε η Επιτροπή υπ' αριθ. Ν 123/97, επιστολή της Επιτροπής της 18ης Αυγούστου 1997, SG (97) D/7104.

(8) 34,574 εκατ. DEM επενδύσεις/ταμειακές ζημίες + 2,0 εκατ. DEM επενδυτική πριμοδότηση για προχρηματοδότηση + 8,5 εκατ. DEM πιστώσεις GA για προχρηματοδότηση + 8,45 εκατ. DEM εγγυήσεις/ίδια κεφάλαια.

(9) Arbeitsförderungsgesetz (νόμος για την προώθηση της απασχόλησης): καθεστώς ενισχύσεων που εγκρίθηκε από την Επιτροπή με τον αριθμό ΝΝ 117/92, επιστολή της Επιτροπής της 13ης Ιανουαρίου 1995, SG(95) D/341.

(10) Βλέπε υποσημείωση 9.

(11) Βλέπε υπόθεση Ν 522/97.

(12) Βλέπε υποσημείωση 7.

(13) Βλέπε σημείο 18.i) στο παράρτημα της ανακοίνωσης της Επιτροπής για τα καθεστώτα περιφερειακών ενισχύσεων (ΕΕ C 31 της 3.2.1979, σ. 9).

(14) Βλέπε υποσημείωση 7.

(15) 34,574 εκατ. DEM + 2 εκατ. DEM + 2,45 εκατ. DEM + 6 εκατ. DEM + 13,722 εκατ. DEM + 1,831 εκατ. DEM.

(16) 34,574 εκατ. DEM + 2 εκατ. DEM + 2,45 εκατ. DEM + 6 εκατ. DEM.

(17) ΕΕ C 368 της 23.12.1994, σ. 12.

(18) Ν 464/93, επιστολή της 22ας Απριλίου 1994, SG (94) D/5633· Ν 613/96, επιστολή της 23ης Ιανουαρίου 1997, SG(97) D/488.

(19) Σημείο 3.2 των κατευθυντήριων γραμμών. Οι εν λόγω κατευθυντήριες γραμμές εξακολούθησαν να ισχύουν δυνάμει του σημείου 101 των κοινοτικών κατευθυντήριων γραμμών για τις κρατικές ενισχύσεις για τη διάσωση και αναδιάρθρωση προβληματικών επιχειρήσεων του 1999 (ΕΕ C 288 της 9.10.1999, σ. 2).

(20) Επιχειρηματικό απόρρητο.

(21) Επιχειρηματικό απόρρητο.

(22) 1995: [...] (*) εκατ. DEM, 1996: [...] (*) εκατ. DEM.

(23) Επιχειρηματικό απόρρητο.

(24) 1995: 17,5 εκατ. DEM, 1996: 17 εκατ. DEM, 1997: 16 εκατ. DEM, 1998: 13,8 εκατ. DEM.

(25) Επιχειρηματικό απόρρητο.

(26) Επιχειρηματικό απόρρητο.

(27) Αύξηση του ύψους των επιβεβαιωμένων παραγγελιών από [...] (*) εκατ. DEM σε [...] (*) εκατ. DEM για τις VSG και WKW κατά το χρονικό αυτό διάστημα.

(28) Επιχειρηματικό απόρρητο.

(29) Επιχειρηματικό απόρρητο.

(30) Οι υποθέσεις αυτές βασίζονται σε δηλώσεις προθέσεων γνωστών πελατών.

(31) Επιχειρηματικό απόρρητο.

(32) Επιχειρηματικό απόρρητο.

(33) Επιχειρηματικό απόρρητο.

(34) Τα στοιχεία που αναφέρονται στα σημεία 40, 41 και 42 επιβεβαιώνονται και από πρόσφατα δημοσιευθείσα έκθεση (Ιούλιος 1999) της Treuhand GmbH, μιας ανεξάρτητης εταιρείας οικονομικού ελέγχου της οποίας η καταστατική έδρα βρίσκεται στο Osnabrück.

(35) 34,574 εκατ. DEM + 2 εκατ. DEM + 2,45 εκατ. DEM + 6 εκατ. DEM + 13,722 εκατ. DEM + 1,831 εκατ. DEM + 7,77 εκατ. DEM.

(36) Ενίσχυση ύψους 68,347 εκατ. DEM και ίδια συμμετοχή του επενδυτή ύψους 16,394 εκατ. DEM.